Diari Oficial de la Generalitat Valenciana


Sumari del DOGV 3902, del 21-12-2000 (2000/10031)

ORDRE de 14 de desembre de 2000, de la Conselleria de Benestar Social, per la qual es regulen i convoquen ajudes dirigides el manteniment del pla de mesures d'inserció social per a l'exercici corresponent a l'any 2001.
--------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3902

Data del DOGV
:   21-12-2000

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2000/10433


Data del document
:   14-12-2000

Organisme emissor
:   Conselleria de Benestar Social

Tipus de document
:   Ordre

Anàlisi jurídica

 Descriptors 

:   * ajuda pública
    * suport econòmic
    * reinserció social

ORDRE de 14 de desembre de 2000, de la Conselleria de Benestar Social, per la qual es regulen i convoquen ajudes dirigides el manteniment del pla de mesures d'inserció social per a l'exercici corresponent a l'any 2001. [2000/10712]
  
La Llei de la Generalitat Valenciana 5/1997, de 25 de juny, per la qual es regula el sistema de serveis Socials inclou, dins de les responsabilitats de la Generalitat Valenciana, la de donar resposta a diferents problemes socials mitjançant l'aportació dels recursos financers, tècnics, humans i organitzatius necessaris.
  
En el marc d'aquesta Llei la Generalitat Valenciana té entre els seus objectius garantir l'atenció integral de la família, atenent tots els problemes que puguen incidir en el seu benestar, prevenint-los o solucionant-los.
  
Per a la consecució d'aquests objectius a la Conselleria de Benestar Social li correspon fomentar, de manera especialitzada, les actuacions tendents a la protecció i promoció de l'estructura familiar, com a nucli natural i fonamental que és, de la societat, amb l'objectiu social d'afavorir el desenvolupament harmònic de tots els seus membres.
  
Així, aquesta Llei estableix, en el seu article 37.2), les prestacions econòmiques reglades dirigides a la família o a un nucli convivencial donat; tenint en compte la possibilitat que, als beneficiaris d'aquestes, se'ls puga exigir la realització d'activitats, tendents a la normalització dels seus hàbits i a la plena integració social, a través de la formació o cooperació social que es determine.
  
Aquestes prestacions econòmiques reglades es troben dins del Pla de Mesures d'Inserció Social, l'objectiu últim del qual és la reinserció sociolaboral dels seus beneficiaris. Per a aconseguir aquest objectiu es fa necessari afavorir la implantació de diferents programes destinats als esmentats beneficiaris, o al seu nucli convivencial, programes subvencionats a través d'aquesta ordre d'ajudes.
  
Finalment, es fa necessari també recolzar l'existència de personal destinat específicament per les entitats a gestionar les pròpies prestacions, mitjançant la subvenció de les despeses que aquest implica.
  
Així, la Conselleria de Benestar Social convoca mitjançant aquesta ordre, en el marc de la Llei anteriorment esmentada, ajudes i subvencions destinades al Pla de Mesures d'Inserció Social, tot incloent-hi les prestacions econòmiques individuals i reglades destinades a persones físiques, famílies i altres unitats de convivència, així com les subvencions tant dels distints programes que tinguen com a finalitat la inserció sociolaboral dels beneficiaris individuals d'aquestes prestacions, com del personal que l'entitat col·laboradora destina a la seua gestió, regulades totes elles en el títol I d'aquesta ordre.
  
En virtut d'això i fent ús de les facultats que em confereix l'article 47.11 del text refós de la Llei d'Hisenda Pública de la Generalitat Valenciana i el Decret 138/2000, de 12 de setembre de 2000, del Govern Valencià, pel qual s'aprova el Reglament Orgànic i Funcional de la Conselleria de Benestar Social.
  
ORDENE
  
TÍTOL I
  
De les ajudes del Pla de Mesures d'Inserció Social
  
Capítol I
  
De les ajudes destinades a les entitats col·laboradores
  
Article 1. Àmbit
  
Les ajudes convocades mitjançant aquesta ordre hauran d'anar destinades al desenvolupament i la implantació del Pla de Mesures d'Inserció Social de la Comunitat Valenciana, establit pel Decret 132/1990 de 23 de juliol (DOGV núm. 1376), i la Llei 5/1997, de 25 de juny, per la qual es regula el sistema de serveis socials de la Generalitat Valenciana.
  
Article 2. Objecte
  
És objecte d'aquesta ordre regular i convocar ajudes i subvencions en l'àmbit familiar, dirigides a sufragar els següents conceptes previstos dins del Pla de Mesures d'Inserció Social:
  
1. El pagament de salaris i seguretat social del personal de les entitats que tenen dret a sol·licitar aquestes ajudes, sempre que aquest estiga encarregat del desenvolupament i implantació del Pla de Mesures d'Inserció Social mitjançant el tràmit i la gestió de la sol·licitud, elaboració de la proposta de resolució individual, pagament de les prestacions econòmiques reglades, i/o l'elaboració dels informes de seguiment individual que fa referència l'article 9 d'aquesta ordre.
  
2. Els programes d'integració, definits en el capítol II, secció II del Decret 132/1990 de 23 de juliol (DOGV núm. 1376) i en la Llei 5/97, per la qual es regula el sistema de serveis socials de la Generalitat Valenciana, com el conjunt de mesures de caràcter sociolaboral orientades a facilitar l'autonomia personal i la plena incorporació social.
  
3. Les prestacions econòmiques reglades, tal com s'estableixen en el capítol II, secció III del Decret 132/1990 i en la Llei 5/97, per la qual es regula el sistema de serveis socials de la Generalitat Valenciana, a fi de cobrir les necessitats bàsiques dels perceptors d'aquestes.
  
Article 3. Entitats sol·licitants.
  
Podran sol·licitar les ajudes destinades a personal i programes d'integració, així com la transferència dels fons públics per al seu lliurament als beneficiaris individuals de les prestacions econòmiques reglades, els ajuntaments, les mancomunitats constituïdes d'acord amb la legislació de règim local, així com aquelles entitats de dret públic amb personalitat jurídica pròpia que en depenen, sempre que s'hagen creat per a intervenir en el camp dels serveis socials i no tinguen caràcter industrial o mercantil.
  
Article 4. Entitats col·laboradores
  
Els sol·licitants a què fa referència l'article anterior podran ser reconeguts per la Conselleria de Benestar Social com a entitats col·laboradores, per al lliurament i distribució als beneficiaris individuals de les prestacions econòmiques reglades que fa referència l'article 2.3) d'aquesta ordre, d'acord amb els requisits i condicions fixats per a aquesta distribució.
  
En qualsevol cas, perquè les persones físiques o unitats de convivència, que no tinguen mitjans suficients de subsistència, puguen accedir a les prestacions econòmiques reglades serà requisit imprescindible el reconeixement previ d'una entitat col·laboradora per a actuar on tinguen els primers el seu lloc de residència.
  
Article 5. Obligacions de les entitats
  
Sense perjuí que s'hagen de complir els requisits i les obligacions establides en l'article 47.4 del text refós de la Llei d'Hisenda Pública de la Generalitat Valenciana, les obligacions que han de complir les entitats locals i les entitats col·laboradores seran les següents:
  
1. Amb caràcter general seran les definides en l'article 18 d'aquesta ordre.
  
2. Pel que fa al tràmit i al pagament de la prestació als beneficiaris individuals complir les obligacions i seguir el procediment establits en el capítol II del títol I d'aquesta ordre.
  
Article 6. Prioritats en la concessió de l'ajuda a les entitats
  
Les prioritats en la concessió de les subvencions tindran en compte els criteris següents:
  
1. Tindran prioritat absoluta en el reconeixement de la condició com a entitat col·laboradora de la Conselleria de Benestar Social i en la concessió de les ajudes per a l'exercici de l'any 2001, les entitats previstes en l'article 3 d'aquesta ordre que hagen estat reconegudes com a entitats col·laboradores en l'exercici 2000, sempre que hagueren tingut beneficiaris acollits al Pla de Mesures d'Inserció Social.
  
Les noves incorporacions s'atendran d'acord amb la dotació de recursos i tenint en compte els criteris de necessitat social i població.
  
2. Tindran prioritat les prestacions sobre els programes i ambdós sobre el personal. En tot cas, no correspondrà la subvenció de personal i/o programes, si juntament no se subvencionen, també, prestacions econòmiques reglades.
  
Article 7. Documentació a presentar per les entitats
  
La documentació que cal presentar per a sol·licitar aquestes ajudes serà la següent:
  
1. Sol·licitud, en el model previst en aquesta ordre, degudament emplenada, firmada per l'alcalde de l'ajuntament o representant de l'entitat.
  
2. Cada entitat sol·licitarà en una única instància, la subvenció per a tots els programes que corresponguen al Pla de Mesures d'Inserció Social.
  
3. La subvenció sol·licitada es diferenciarà en tres conceptes:
  
a) Personal, que tindrà en compte aquelles despeses derivades de les actuacions previstes en l'article 2.1) d'aquesta ordre.
  
b) Programes, que englobaran tant aquelles despeses del seu manteniment com les derivades del personal que les realitze. Aquests programes seran aquells previstos en l'article 2.2) d'aquesta ordre.
  
c) Prestacions econòmiques reglades previstes en l'article 2.3) d'aquesta ordre.
  
4. Les dades de la sol·licitud s'emplenaran segons els criteris següents:
  
a) Dades referides al pressupost:
  
a.1. Total del pressupost de l'entitat.
  
a.2. Quantitat total assignada al Pla de Mesures d'Inserció Social.
  
a.3. Quantitats destinades a cadascun dels programes i/o conceptes sol·licitats.
  
b) Memòria de l'exercici anterior referent al desenvolupament dels programes o prestacions per a la gestió dels quals se sol·licita subvenció i/o reconeixement d'entitat col·laboradora i l'assignació dels corresponents fons, si els hi haguera hagut. Cas que l'entitat considerara que és necessari presentar una memòria més extensa podrà presentar-se en document a banda, tot formalitzant, no obstant això, l'apartat de la sol·licitud a què fa referència aquest punt.
  
c) Metodologia d'actuació referida als programes o serveis dels quals es demana subvenció, per a l'exercici sol·licitat, sistema d'avaluació previst i recursos disponibles. Cas que l'entitat considerara que és necessari presentar un desenvolupament més extens podrà presentar-se en document a banda, tot formalitzant, no obstant això, l'apartat de la sol·licitud a què fa referència aquest punt.
  
d) Plantilla del personal encarregat del desenvolupament i implantació del Pla de Mesures d'Inserció Social, titulació d'aquesta, modalitat contractual i temps de dedicació. S'hi indicarà, si correspon, altres centres o programes distints en què també treballe el personal per al qual se sol·licita subvenció.
  
5. Serà obligatori acompanyar a la sol·licitud, degudament emplenada, la fitxa de manteniment de tercers, segons model d'aquesta ordre, amb les dades bancàries dels sol·licitants, per a poder efectuar el pagament de la subvenció concedida.
  
Article 8. Import de les Ajudes destinades a les entitats
  
La quantia que s'assignarà a les ajudes dirigides el pagament de prestacions econòmiques reglades així com a les subvencions dels programes i personal previstes en aquest capítol, tindran en compte les consideracions següents :
  
1. Criteris generals que s'han d'utilitzar per al càlcul de la subvenció a concedir:
  
a) Amb caràcter general:
  
- El nivell d'execució i l'avaluació del programa per al qual se sol·licita la subvenció, en l'exercici de 2000 i en altres exercicis anteriors.
  
- El pressupost que la corporació local dedica als centres, programes i serveis subvencionats per la Conselleria de Benestar Social, pel qua fa al pressupost general d'aquella.
  
- La col·laboració de l'entitat amb la Generalitat Valenciana en el camp de la promoció i inserció social, amb especial referència a l'acció social especialitzada orientada a la Família, Menor i Adopció.
  
- Les necessitats objectives del municipi, originades per la seua problemàtica social. Es consideraran com a factors correctors l'índex de pobresa, la dispersió dels nuclis urbans i els factors geogràfics que dificulten les comunicacions.
  
b) El mòdul establit s'ha d'entendre com a màxim, no obstant això, només es proposarà la subvenció per les despeses realment previstes i adequades al programa. En la proposta tècnica de la Direcció Territorial podrà determinar-se, si s'escau, quines despeses de les que se sol·licita subvenció no són adequades a aquesta finalitat.
  
En cas que se sol·licite la subvenció de despeses de programes o de personal, que no es dedicaren de manera completa a l'activitat per a la qual se sol·licita l'ajuda, l'entitat indicarà, en la sol·licitud, quin percentatge sobre el total de la despesa que comporta, estima que dedica a l'objecte del qual se sol·licita la subvenció. Aquest percentatge serà el que s'utilitze en la justificació que es realitze quant a la subvenció concedida, si s'escau.
  
2. Prestacions econòmiques reglades:
  
L'import de la prestació serà l'establit per a les pensions no contributives en el seu còmput anual, per a l'exercici de l'any 2001. L'import mensual resultant, serà incrementat quan, amb el beneficiari, convisquen familiars al seu càrrec segons l'escala següent:
  
Pel primer familiar: 3.400 PTA mensuals.
  
Pel segon familiar: 2.400 PTA mensuals.
  
Pel tercer familiar: 2.200 PTA. mensuals.
  
Pel quart familiar: 2.000 PTA mensuals.
  
L'existència de més de quatre membres familiars al seu càrrec no podrà suposar majors increments, per la qual cosa l'import màxim mensual que es pot augmentar per familiars a càrrec no podrà excedir les 10.000 PTA mensuals.
  
3. Respecte de les quanties que s'assignen a les distintes entitats en concepte de personal i programes per als quals se sol·licite l'ajuda, valdrà, en tot cas, allò disposat en l'article 7 d'aquesta ordre i al següent:
  
a) Despeses en concepte de personal:
  
a.1. Per al càlcul de la subvenció atorgada a l'entitat en concepte de personal, no es tindrà en compte la titulació de qui ocupa el lloc, sinó la que és necessària per a exercir-lo.
  
a.2. El concepte salaris podrà incloure les despeses de seguretat social, tant per part del treballador com de l'entitat, dietes de desplaçament, així com qualsevol altre concepte que s'incloga en la nòmina.
  
a.3. El personal voluntari que presta els seus serveis a canvi d'una gratificació, i així conste en la sol·licitud, podrà ser computat com a despesa de personal.
  
a.4. Serà tingut en compte en el concepte de personal aquell derivat de despeses per una prestació continuada de serveis professionals (encara que aquesta no cobrisca tot el període subvencionat).
  
b) Despeses en concepte de programes.
  
Podran subvencionar-se aquelles despeses que siguen necessaris per a la realització del programa respecte del qual se sol·licita la subvenció. Aquestes despeses inclouran tant les pròpies del seu manteniment, com els del personal específicament dedicat a aquest.
  
c) Despeses que poden incrementar el mòdul establit:
  
Les despeses que poden incrementar el mòdul són:
  
c.1. Plus de Coordinació, s'entén com el que es pot aplicar per als treballadors responsables dels programes, independentment de la seua titulació.
  
c.2. Arrendaments i assegurances.
  
c.3. Tributs, s'exclouran d'aquest concepte les sancions que pertoquen per incompliments fiscals, i les quantitats corresponents a l'Impost del Valor Afegit, en cas d'estar exempt del pagament d'aquest.
  
c.4. Contractes anuals de manteniment, sempre que no es tinga en compte dins de la sol·licitud com a despesa pròpia del programa.
  
4. Estan expressament exclosos de les ajudes previstes en aquesta ordre els conceptes següents:
  
a) Les quotes a associacions o federacions.
  
b) Els programes que, per la seua naturalesa, siguen propis d'altres organismes, sense perjuí de la necessària col·laboració per al cas de matèries concurrents.
  
c) Els programes que ja siguen subvencionats, en tot o en part i per al mateix objecte, per una altra Direcció General de la Conselleria de Benestar Social.
  
d) Els corresponents a altres exercicis econòmics.
  
Capítol II
  
De les ajudes en concepte de prestacions econòmiques
  
reglades destinades els beneficiaris individuals
  
Les ajudes concedides en concepte de prestació econòmica reglada a les entitats sol·licitants, seran tramitades i pagades definitivament, si fa el cas, als beneficiaris individuals segons el procediment determinat en aquest capítol.
  
Article 9. Procediment que cal seguir per a la concesió de la prestació econòmica reglada als beneficiaris individuals.
  
Les corporacions locals i entitats dependents, si actuen com a entitats col·laboradores per al pagament de les prestacions econòmiques reglades que fa referència l'article 2.3) d'aquesta ordre, tindran les obligacions següents:
  
1. Amb caràcter general, seguir les condicions, requisits i els procediments administratius regulats pel Decret 132/1990, de 23 de juliol, del Consell de la Generalitat Valenciana (DOGV núm. 1376) i per l'Ordre, d'11 de setembre de 1990, de la Conselleria de Treball i Seguretat Social (DOGV núm. 1400).
  
2. Efectuar proposta de concessió de la prestació a beneficiaris individuals i notificar la resolució d'aquesta, d'acord amb el procediment següent :
  
a) Recepció de la sol·licitud individual de percepció de la prestació econòmica reglada.
  
b) Verificar, abans d'efectuar la proposta de concessió de la prestació econòmica reglada davant la Conselleria de Benestar Social, el compliment i l'efectivitat de les condicions o requisits determinants per a l'atorgament de les prestacions econòmiques reglades als beneficiaris, mitjançant la documentació establida en l'article 10 d'aquesta ordre.
  
c) Elaboració, per l'equip social de base de l'entitat col·laboradora, de l'informe proposta individual a què fa referència l'article 12 de l'Ordre d'11 de setembre de 1990, de la Conselleria de Treball i Seguretat Social (DOGV núm. 1.400), que serà elevat a la Direcció Territorial de Benestar Social corresponent.
  
d) Existència d'acord de proposta i acceptació pel beneficiari de les mesures d'inserció social, segons el model VI d'aquesta ordre, en què constaran, com a mínim, els extrems següents:
  
- Informe socioeconòmic del sol·licitant de la prestació.
  
- Proposta de Resolució que s'efectua pel que fa a la prestació sol·licitada.
  
- Quantia i duració proposada per a la prestació, si fa el cas.
  
- Mesures d'inserció que s'hi proposa establir. Havent d'indicar-se clarament quines mesures són les que es desenvoluparan, les dates d'inici i d'acabament, l'horari en què s'han de desenvolupar i els mitjans necessaris perquè el beneficiari porte a terme les mesures proposades.
  
e) A la vista d'aquest informe proposta, el director o directora territorial de Benestar Social competent resoldrà, per delegació del conseller de Benestar Social, sobre la sol·licitud individual de prestació econòmica reglada i ho comunicarà a l'entitat, per a la notificació a l'interessat. Aquesta notificació es realitzarà segons allò indicat en l'article 59 de la Llei 30/92, de Règim Jurídic de les Administracions Públiques i del Procediment Administratiu Comú. En cas que cap de les dues notificacions indicades en aquesta Llei poguera ser lliurada, es comunicarà aquest extrem a la Direcció Territorial de Benestar Social, tot especificant els motius, a fi que se suspenguera la resolució individual, si s'escau.
  
La resolució de concessió de la prestació estarà condicionada al correcte compliment de les mesures d'inserció sociolaboral que ha de desenvolupar el beneficiari.
  
f) El director o directora territorial no podrà dictar resolucions a favor dels beneficiaris individuals per import superior al màxim que es reflecteix en l'article 8.2) d'aquesta ordre.
  
Una vegada esgotats els fons globals atorgats a l'entitat col·laboradora en concepte de prestació econòmica reglada, no es podran resoldre, per la Direcció Territorial corresponent, noves ajudes individuals.
  
Article 10. Requisits i documentació que cal presentar davant l'entitat col·laboradora pels sol·licitants individuals de les prestacions econòmiques reglades
  
Els sol·licitants individuals de la prestació econòmica reglada, hauran de complir els següents requisits establits en l'article 13 del Decret 132/1990, de 23 de juliol, del Consell de la Generalitat Valenciana (DOGV núm. 1.376) i el Decret 171/1999, de 5 d'octubre del Govern Valencià (DOGV 3.609) i aportar, davant l'entitat col·laboradora, la documentació següent:
  
1. Estar empadronats, com a residents, en qualsevol municipi de la comunitat Valenciana, durant un any, almenys, al moment de presentar la sol·licitud. Aquesta condició s'acreditarà mitjançant certificat d'empadronament o informe de l'equip social de base en què es faça constar aquest extrem.
  
2. Ser major de 25 anys i menor de 65 o, si fa el cas, menor de 25 anys sempre que tinga fills o familiars al seu càrrec o hagen sigut víctimes de mals tractes en el si de la unitat familiar. Aquesta condició s'acreditarà mitjançant documentació acreditativa de l'edat, així com declaració jurada, si correspon, respecte que tenen fills o familiars al seu càrrec.
  
3. No disposar, el sol·licitant o la unitat familiar que en forma part, d'uns ingressos anuals que, per qualsevol concepte, superen la quantia de la prestació econòmica reglada computada anualment que li poguera correspondre. Aquesta condició s'acreditarà mitjançant:
  
- Fotocòpia compulsada o confrontada de la declaració de l'Impost sobre la Renda de les Persones Físiques de tots els que conviuen al domicili, o bé certificat de l'agència tributària acreditatiu que no l'ha presentada. En ambdós casos farà referència a l'últim exercici pressupostari.
  
- Declaració jurada d'ingressos.
  
4. No poder ser beneficiaris de qualsevol altre tipus de pensió o d'ajuda concedida per organisme públic la finalitat de la qual siga atendre les necessitats de subsistència del beneficiari. Aquesta condició s'acreditarà mitjançant certificat de pensions expedit per l'administració.
  
5. En cas dels beneficiaris víctimes de violència domèstica, acreditar davant l'administració la denúncia o querella per mals tractes formulada per la persona agreujada, el seu representant legal o el Ministeri Fiscal.
  
Article 11. Procediment a seguir per al pagament de la concessió de la prestació econòmica reglada als beneficiaris individuals.
  
Pel que fa als pagaments als beneficiaris de les prestacions econòmiques reglades es tindran les següents obligacions:
  
1. Efectuar el pagament de la prestació des del primer dia del mes següent al de la data d'efectes d'aprovació de la sol·licitud per la Direcció Territorial de Benestar Social competent. Els pagaments posteriors s'efectuaran per mensualitats vençudes des de la data de la meritació d'aquesta.
  
2. Tindre documentació acreditativa que s'ha efectuat el pagament a favor del beneficiari, mitjançant qualsevol mitjà, o exigir el rebut firmat per aquest, segons model VIII previst en aquesta ordre.
  
3. En cap cas, la Conselleria de Benestar Social estarà obligada a pagar les quanties que les entitats col·laboradores lliuren als beneficiaris, en concepte de la prestació econòmica reglada, si no hi ha resolució prèvia del director territorial de Benestar Social. Cas que es produïsquen pagaments indeguts per l'entitat col·laboradora dins de les quanties concedides per la Resolució individual, aquesta estarà obligada a reintegrar-les o compensar-les a la Conselleria de Benestar Social. Aquest reintegrament o compensació es realitzarà després del tancament de l'exercici pressupostari i després de la justificació a què fa referència l'article 20.1) d'aquesta ordre.
  
Article 12. Recursos
  
Contra les resolucions del director o directora territorial de Benestar Social, els beneficiaris individuals podran, interposar directament recurs contenciós administratiu davant la Sala Contenciosa Administrativa del Tribunal Superior de Justícia, d'acord amb a allò previst en la llei 29/1998, de 13 de juliol, reguladora de la citada jurisdicció en el termini de dos mesos, a comptar des del rebut d'aquesta notificació, sense perjuí de la possibilitat d'interposar potestativament recurs de reposició davant el titular de la Conselleria de Benestar Social, en el termini d'un mes a comptar des de la notificació de la resolució.
  
TÍTOL II
  
Procediment de les ajudes destinades a les entitats
  
Capítol II
  
Iniciació del procediment
  
Article 13. Lloc de presentació
  
El procediment s'iniciarà per l'entitat o persona interessada i s'ajustarà a allò establit en aquesta i, amb caràcter general, en la Llei de Règim Jurídic de les Administracions Públiques i del Procediment Administratiu Comú.
  
Les sol·licituds d'ajuda es presentaran, juntament amb la documentació requerida, en el Registre de la Direcció Territorial de la Conselleria de Benestar Social de la província on tinga la seu l'entitat, sense perjuí de poder presentar-la en els altres llocs previstos en l'article 38.4 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.
  
Els models de sol·licitud es trobaran a disposició dels sol·licitants a les direccions territorials de la Conselleria de Benestar Social i a les Oficines PROP de la Generalitat Valenciana.
  
Article 14. Terminis de presentació
  
El termini per a presentar aquestes ajudes per l'entitat serà d'un mes comptador a partir de l'endemà de la publicació d'aquesta ordre en el Diari Oficial de la Generalitat Valenciana.
  
Capítol II
  
Tramitació, resolució i recursos
  
Article 15. Tramitació
  
El procediment que cal seguir en la tramitació de les sol·licituds presentades serà el següent:
  
Una vegada rebudes les sol·licituds, les direccions territorials de Benestar Social les verificaran i podran realitzar d'ofici les actuacions que consideren necessàries per a la determinació, el coneixement i la comprovació de les dades en virtut de les quals s'ha de pronunciar la resolució.
  
Quan la sol·licitud no reunisca els requisits exigits, o no s'acompanye la documentació que d'acord amb aquesta ordre resulte exigible es notificarà a l'entitat interessada la causa que impedeix la continuació del procediment, i se li requerirà perquè en el termini de 10 dies esmene la falta o acompanye els documents preceptius, amb indicació que, si no ho fera així , se li tindrà per desistit de la seua petició i s'arxivarà l'expedient d'acord amb el que preveu l'article 71, de la Llei 30/1992, de 26 de novembre.
  
En la fase de tramitació de l'expedient, a la vista de la documentació que hi ha, i de les obligacions que s'adquirisquen per la concessió de l'ajuda, es podrà demanar informes dels organismes i entitats que es considere oportú i realitzar les comprovacions necessàries sobre l'exactitud de tot això.
  
Article 16. Resolució
  
El procediment que cal seguir en la resolució de les sol·licituds presentades serà el següent:
  
1. La Resolució de les sol·licituds d'ajudes sol·licitades a l'empara d'allò previst en aquesta ordre o de reconeixement com a entitats col·laboradores en la gestió i distribució de les prestacions econòmiques reglades, es delega en el director general de la Família, Menor i Adopcions.
  
2. A fi de resoldre aquestes ajudes s'actuarà de la manera següent: la Direcció Territorial que haja tramitat l'expedient emplenarà les plantilles tècniques d'estudi dels expedients que seran establides mitjançant instrucció de la Direcció General de la Família, Menor i Adopcions, les quals seran elevades pel director o directora territorial de Benestar Social a la comissió de valoració formada per la cap d'Àrea, que actuarà com a presidenta, els caps de servei de la Direcció General, un dels quals actuarà com a secretari. Aquesta comissió elaborarà les propostes de concessió o denegació de les ajudes que seran elevades al director general perquè resolga com considere procedent.
  
A l'esmentada comissió de valoració podran convocar-se els tècnics de les direccions territorials i/o de la Direcció General que es consideren procedents.
  
No obstant això, sense perjuí de l'anterior, l'òrgan competent per a resoldre podrà prorratejar l'import de la subvenció entre els beneficiaris d'aquesta.
  
3. El termini màxim per a tramitar, resoldre i notificar les sol·licituds sobre les ajudes previstes en aquesta ordre serà de dos mesos comptadors a partir de la data en què s'hagueren fet públics els crèdits per al finançament de les ajudes.
  
4. En aquells supòsits en què no es produïsca resolució expressa en el termini assenyalat s'entendrà que les sol·licituds han sigut desestimades, als efectes previstos per l'article 44.1 de la Llei 30/92, de 26 de novembre, de Règim Jurídic de les Administracions Públiques i Procediment Administratiu Comú.
  
5. L'import de les subvencions concedides no podrà, aïlladament o en concurrència amb subvencions o ajudes d'altres administracions públiques o d'altres ens públics o privats, nacionals o internacionals, superar el cost de l'activitat que han de desenvolupar les entitats beneficiàries.
  
6. Podrà ser motiu de denegació de les ajudes previstes en aquesta ordre no reintegrar les quantitats indegudament percebudes corresponents a exercicis anteriors. En tot cas, perquè corresponga la denegació serà necessari que, prèviament aquesta circumstància haja sigut constatada i declarada per l'administració mitjançant resolució expressa motivada, dictada en un procediment amb audiència i notificació a l'interessat.
  
Article 17. Recursos
  
Les resolucions dictades pel director general de la Família, Menor i Adopcions, com que s'adopten per delegació, indicaran expressament aquesta circumstància i es consideraran dictades per l'òrgan que delegue, tot esgotant la via administrativa, i podran interposar contra elles potestativament recurs de reposició en el termini d'un mes comptador a partir de l'endemà al de la seua notificació o bé acudir directament a l'ordre jurisdiccional contenciós administratiu en el termini de dos mesos comptadors a partir de l'endemà de la seua notificació, mitjançant la forma i condicions que determina la llei 29/98, de 13 de juliol, reguladora d'aquesta jurisdicció. Tot això sense perjuí que puga efectuar-se, en el termini de dos mesos, el requeriment previ regulat en l'article 44 de la Llei 29/1998, de 13 de juliol.
  
TÍTOL III
  
Del pagament i de la justificació de les subvencions
  
 destinades a les entitats
  
Article 18. Obligacions
  
1. Les entitats subvencionades hauran de complir les següents:
  
a) La submissió a les actuacions de control financer que correspon a la Intervenció General en relació amb la subvenció i ajudes concedides.
  
b) Comunicar fefaentment, a l'òrgan que concedeix la subvenció, la concessió de tota ajuda, amb la mateixa finalitat, per part d'altres organismes públics. L'obtenció concurrent de subvencions o ajudes atorgades per altres Administracions o ens públics o privats, podrà donar lloc a la modificació de la resolució de concessió.
  
c) No alterar la finalitat de les subvencions i complir les obligacions que estableix la legislació vigent per als perceptors de fons públics.
  
d) No minorar ni anul·lar la consignació que hagueren previst inicialment en el seu pressupost, per a aquesta finalitat.
  
e) Facilitar la inspecció, el control i el seguiment de la Conselleria de Benestar Social i en particular de la Direcció General de la Família, Menor i Adopcions o de les seues unitats administratives dependents, a fi de conéixer qualsevol aspecte de l'activitat objecte de la subvenció, especialment, i a requeriment d'aquests, tota la informació econòmica, fiscal, laboral, tècnica i de qualsevol tipus, que els siga sol·licitada i tinga per objecte justificar el compliment dels requisits i condicions necessaris per a la concessió de la subvenció, la realització de les activitats o adopció del comportament que justifica el lliurament d'aquesta o bé la correcta aplicació de la suma lliurada a la finalitat prevista, sense perjuí de la confidencialitat exigible.
  
f) Atendre els pagaments de les obligacions que es contrauen.
  
g) Formalitzar adequadament els documents de seguiment tècnic i financer prevists en aquesta ordre, o en la resolució que done publicitat a la forma de pagament, justificació i disponibilitats pressupostàries per a la subvenció de les distintes ajudes previstes en aquesta ordre.
  
h) Justificar les ajudes concedides en el termini màxim establit en aquesta ordre o les normes que siguen d'aplicació.
  
i) Presentar a la Direcció Territorial de Benestar Social corresponent, abans del 28 de febrer de l'exercici següent, una memòria de desenvolupament dels programes subvencionats.
  
j) Efectuar el seguiment individual als beneficiaris de les prestacions econòmiques reglades i verificar que continuen mantenint els requisits per a ser beneficiaris d'aquestes ajudes, tot emplenant, a més a més, els fulls de seguiment individuals segons el model VII d'aquesta ordre.
  
2. L'incompliment d'alguna d'aquestes obligacions podrà donar lloc al desistiment sense efecte o minoració de la resolució de concessió de l'ajuda i, si correspon, a l'exigència de l'interés de demora des del moment del pagament de la subvenció.
  
Article 19. Sistema de pagaments de les ajudes i subvencions
  
Llevat que la legislació de la Generalitat Valenciana permeta un règim de lliurament de transferències corrents o de capital distint, el pagament de les ajudes previstes en aquesta ordre s'ajustarà als següents terminis i percentatges, que s'especificaran en les corresponents resolucions de concessió de les ajudes:
  
1. Per al pagament de les prestacions econòmiques reglades gestionades per les entitats col·laboradores:
  
Si no hi ha quanties pagades anticipadament en exercicis anteriors pendents de reintegrar a la Conselleria de Benestar Social, reclamades a l'entitat mitjançant una resolució d'aquesta degudament notificada, podrà anticipar-se a l'entitat col·laboradora el 100% de la quantia concedida per aquest concepte.
  
En cas d'existir quanties no justificades pendents de reintegrament, no es tramitarà el pagament de la subvenció concedida, mentre, després de la tramitació del procediment de minoració corresponent, l'entitat col·laboradora no haja procedit al reintegrament o, si és procedent, no haja sol·licitat la compensació de la quantia no justificada amb el pagament anticipat de la subvenció concedida per a l'exercici 2001, la qual cosa es realitzarà mitjançant el corresponent document en formalització.
  
2. Per al pagament dels despeses corresponents als programes d'integració, així com les despeses de salaris i seguretat social prevists en aquesta ordre, valdrà allò disposat en l'article 47 bis del text refós de la Llei d'Hisenda Pública Valenciana, pels imports següents.
  
S'anticiparà un 40% de l'import de la subvenció després de la concessió de la mateixa.
  
Després de l'aportació i comprovació de la documentació justificativa de l'efectiva i correcta aplicació de la suma lliurada en l'apartat anterior, es pagarà un segon avançament la quantia del qual ascendirà al 20% de l'import de la subvenció.
  
La resta es pagarà després de la justificació pel beneficiari de la totalitat de la despesa objecte de la subvenció atorgada. Dins de les condicions i els imports de la subvenció concedida podrà pagar-se, en tot cas, la quantitat total justificada en concepte de programes i/o personal, encara que no es corresponga amb la totalitat de l'ajuda concedida.
  
3. No obstant això, allò disposat en aquest article serà d'aplicació sempre que siga d'acord amb allò disposat en la Llei de Pressupostos de la Generalitat Valenciana per a l'exercici de l'any 2001 i la resta de normativa que resulte d'aplicació.
  
Article 20. Sistema de justificació de les ajudes
  
Els terminis i el sistema de justificació estaran d'acord amb la forma de pagament que s'establisca per als diferents tipus de subvencions, no obstant això, no podran presentar-se justificacions de despesa efectuada en l'exercici de l'any 2001, amb posterioritat al 31 de gener de l'any 2002. En tot cas, el 60% de la subvenció concedida en concepte de programes i/o personal haurà de haver-se justificat, com a màxim el 31 d'octubre del 2001.
  
1. Les entitats col·laboradores justificaran la despesa efectuada, corresponent a les prestacions econòmiques reglades anticipades, de la manera següent:
  
a) Un certificat d'obligació reconeguda o pagaments ordenats (100%) segons el model XII previst en aquesta ordre, per a la regularització, si s'escau, de les sumes anticipades.
  
b) Llistat de beneficiaris respecte dels quals haja contret l'obligació de pagament de l'ajuda, amb indicació del nom, cognoms, període, quantia individual i total, segons model XI previst en aquesta ordre.
  
Només podran ser objecte de justificació els imports efectivament contrets per l'entitat col·laboradora per a l'exercici de l'any 2001.
  
c) En finalitzar l'exercici s'haurà d'emetre certificat firmat per l'alcalde, president o representant de la corresponent entitat pública, si fa el cas, on s'especifique que tots els beneficiaris individuals de la prestació han complit els requisits de concessió, mentre ha durat aquesta, segons model X previst en aquesta ordre.
  
d) Memòria final referent als beneficiaris de prestacions econòmiques reglades, mitjançant la fitxa de seguiment municipal segons model IX previst en aquesta ordre. No obstant això, la Direcció Territorial podrà sol·licitar memòries més extenses que incloguen peticions concretes de dades generals dels beneficiaris, amb la finalitat de millorar la prestació i obtindre dades globals de la Comunitat Valenciana.
  
En compliment de l'article 47.11.E. del text refós de la Llei d'Hisenda Pública de la Generalitat Valenciana, a la memòria final s'acompanyarà un informe dels serveis socials de l'entitat, referent a si els beneficiaris de les prestacions han complit o no els objectius de la subvenció. En aquest informe haurà de constar de manera individualitzada cada beneficiari.
  
2. Les despeses de personal i el manteniment dels programes es justificaran a través de certificat d'obligació reconeguda o pagaments ordenats mitjançant el model XVII arreplegat en aquesta ordre.
  
Les despeses a justificar en aquest concepte seran, com a mínim, igual al seu cost total estimat al llarg de l'exercici de 2001, que l'entitat haurà determinat en la sol·licitud de l'ajuda. Aquesta justificació es correspondrà sempre amb els continguts dels programes subvencionats, i no seran admissibles despeses d'actuacions que no estiguen específicament previstes en la descripció d'aquests. La justificació per un import menor a aquest cost farà que es minore proporcionalment l'ajuda concedida.
  
3. Els beneficiaris de les prestacions econòmiques reglades tindran el termini d'un mes a comptar des de la finalització de cada període complet d'ajuda concedida i, en tot cas, fins al 31 de gener de l'any 2002, per a acreditar davant l'entitat local que han complit els requisits de l'ajuda concedida durant tot el període de duració de la mateixa.
  
4. La Direcció General de la Família, Menor i Adopcions i la Direcció Territorial de Benestar Social corresponent, podran requerir dels beneficiaris de la subvenció, quants documents, factures, manaments de pagament, etc., siguen necessaris per a justificar la quantia del despesa efectuada de l'ajuda concedida.
  
5. Excepcionalment, la Direcció General de la Família, Menor i Adopcions, podrà admetre documentació presentada fora del termini establit en la present convocatòria, acreditativa de la correcta realització de l'activitat objecte de la subvenció, sempre que el retard obeïra a causes degudament justificades en l'expedient i no imputables al beneficiari de la subvenció.
  
Article 21. Desistiment sense efectes, minoració de les ajudes econòmiques i revisió de les mateixes.
  
Podran efectuar-se resolucions de desistiment sense efectes, minoració, revisió o modificació de les ajudes concedides, en els supòsits següents:
  
1. De conformitat amb allò que s'ha disposat en l'article 47, paràgraf 8é, del Reial Decret Legislatiu de 26 de juny de 1991, del Consell de la Generalitat Valenciana, pel qual s'aprova el text refós de la Llei d'Hisenda Pública de la Generalitat Valenciana, tota alteració de les condicions tingudes en compte per a la concessió de la subvenció, i en tot cas, l'obtenció concurrent de subvencions i ajudes atorgades per altres administracions públiques o d'altres ens públics o privats, podrà donar lloc a la modificació de la resolució de concessió.
  
2. Es podrà dictar una resolució de desistiment sense efectes o minoració i, en tot cas, de reintegrament de les quantitats rebudes en els supòsits de l'article 47.9 del Decret Legislatiu de 26 de juny de 1991, del Consell de la Generalitat Valenciana, pel qual s'aprova el text refós de la Llei d'Hisenda Pública de la Generalitat Valenciana.
  
a) El procediment s'iniciarà per la Direcció Territorial de Benestar Social, d'ofici com a conseqüència de la pròpia iniciativa de l'òrgan competent, d'una ordre superior, de la petició raonada d'altres òrgans, o de la formulació d'una denúncia.
  
b) El termini màxim per a resoldre serà de 6 mesos des del moment en què va ser incoat l'expedient de revocació o minoració.
  
3. Quant al procediment de revisió les quantitats que s'hauran de reintegrar tindran la consideració d'ingrés de dret públic als efectes del procediment aplicable a la seua cobrança.
  
4. En els casos de nul·litat, anul·labilitat i rectificació d'errors dels actes administratius que van servir de base a la concessió d'aquestes ajudes valdrà allò disposat en el capítol I, del títol VII, de la Llei 30/1992, de 26 de novembre, de Règim Jurídic de les administracions públiques i del Procediment Administratiu Comú.
  
Disposicions addicionals
  
Primera
  
Les ajudes podran articular-se com a convenis de col·laboració quan l'especialitat de l'objecte o de les obligacions que es regulen així ho exigisca i dins dels límits a què fa referència el Decret 20/1993, de 8 de febrer, del Govern Valencià, pel qual es regula el Registre de Convenis i s'estableix el règim jurídic pressupostari dels convenis que subscriga la Generalitat Valenciana. Aquests convenis, independentment de la data de la seua subscripció, podran tindre efectes per a tot l'exercici 2001, de la mateixa manera que la resta de les subvencions concedides sobre la base d'aquesta ordre.
  
Segona
  
L'eficàcia d'aquesta convocatòria està condicionada a l'existència, en els pressupostos de l'exercici econòmic de l'any 2001, de crèdit adequat i suficient per a atendre les ajudes que s'hi preveuen. Amb aquesta finalitat, la Conselleria de Benestar Social, una vegada aprovada i publicada la Llei de Pressupostos de la Generalitat per a l'any 2001, publicarà mitjançant Resolució, les modificacions, si s'escau, quant a la manera de pagament i de justificació, així com les dotacions pressupostàries màximes per a les ajudes convocades; els crèdits i les línies de subvenció destinades a finançar-les. No obstant això, no es dictarà cap Resolució sobre les sol·licituds d'ajuda a l'empara d'aquesta, mentre no hi haja crèdit adequat i suficient en l'exercici de l'any 2001.
  
Aquests crèdits tenen caràcter limitador i no podran concedir-se subvencions una vegada que aquestos s'hagen esgotat, tot publicant-se aquesta circumstància en el DOGV.Els aspectes regulats en aquesta ordre s'aplicaran sense perjuí de totes aquelles normes que regisquen el règim jurídic pressupostari de l'administració de la Generalitat Valenciana. Si la corresponent Llei de Pressupostos o la normativa aplicable estableixen condicions distintes s'aplicaran les que corresponguen.
  
Tercera
  
A fi de facilitar el seu ús pels sol·licitants de les ajudes, la numeració dels models que acompanyen a aquesta ordre es correspon, en cas de tornar-se a utilitzar-hi, amb els publicats en l'Ordre d'Ajudes de l'exercici 1999.
  
Annex I. Mòduls per a personal.
  
Sol·licitud corresponent al Pla de Mesures d'Inserció Social i fitxa de manteniment de tercers (model XVI).
  
Model VI. Acord proposta i acceptació pel beneficiari, del Pla de Mesures d'Inserció Social.
  
Model VII. Full de seguiment individual dels beneficiaris de la prestació econòmica reglada.
  
Model VIII. Rebut firmat pel beneficiari individual de la prestació econòmica reglada.
  
Model IX Memòria final, fitxa de seguiment municipal conjunta dels beneficiaris de la prestació econòmica reglada.
  
Model X Certificat final de l'exercici referent que tots els perceptors de la prestació econòmica reglada han complit els requisits de concessió.
  
Model XI Llistat de beneficiaris de la prestació econòmica reglada.
  
Model XII Certificat d'obligació contreta total (100%) per a les entitats col·laboradores.
  
Model XVII certificat de justificació d'obligació contreta - execució del pagament 40%, 60% i/o 100%.
  
Quarta
  
La Conselleria de Benestar Social no assumirà obligacions que es deriven de la relació laboral del personal, tant del subvencionat directament com del destinat als programes, sinó que seran els titulars d'aquests els qui respondran amb caràcter exclusiu.
  
Així mateix, la concessió d'una subvenció, a l'empara d'aquesta ordre, no comportarà cap obligació per part d'aquesta Conselleria respecte de les subvencions d'exercicis posteriors.
  
Disposicions finals
  
Primera
  
Quan, per part de les entitats sol·licitants, es faça publicitat a través de qualsevol mitjà de comunicació dels programes subvencionats, total o parcialment, mitjançant les ajudes a què es refereix aquesta ordre, serà obligatori fer constar explícitament que es tracta d'un programa «subvencionat per la Generalitat Valenciana Conselleria de Benestar Social».
  
Segona
  
S'autoritza a la Secretaria General i a la Direcció General de la Família, Menor i Adopcions a elaborar les instruccions de desenvolupament d'aquesta ordre.
  
Tercera
  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana. No obstant això, no es dictarà cap resolució sobre les sol·licituds d'ajuda, a l'empara d'aquesta, mentre no hi haja crèdit adequat i suficient en l'exercici de l'any 2001.
  
Contra ella podrà interposar-se recurs contenciós administratiu davant el Tribunal Superior de Justícia de la Comunitat Valenciana en el termini de dos mesos des de l'endemà de la seua publicació.
  
València, 14 de desembre de 2000
  
El conseller de Benestar Social